苏轼
李宪仲哀词（并叙）
同年友李君讳惇，字宪仲。
贤而有文，不幸早世，轼不及与之游也，而识其子廌有年矣。
廌自阳翟见余于南京，泣曰：吾祖母边、母马、前母张与君之丧，皆未葬，贫不敢以饥寒为戚，顾四丧未举，死不瞑目矣。
适会故人梁先吉老闻余当归耕阳羡，以绢十匹、丝百两为赆，辞之不可。
乃以遗存，曰：此亦仁人之馈也。
既又作诗，以告知君与廌者，庶几皆有以助之。
廌年二十五，其文晔然，气节不凡，此岂终穷者哉。
大梦行当觉，百年特未满。
遑哀已逝人，长眠寄孤馆。
念我同年生，意长日月短。
盐车困骐骥，烈火废圭瓚。
后生有奇骨，出语已精悍。
萧然野鹤姿，谁复识中散。
有生寓大块，死者谁不窾。
嗟君独久客，不识黄土暖。
推衣助孝子，一溉滋汤旱。
谁能脱左骖，大事不可缓。